Mandag kveld fikk Bitcoins Norges kunder en sjokk-epost der selskapet varslet at det stanser all handel og selger unna kundenes kryptovaluta etter det som beskrives som avanserte dataangrep.

Kundene fikk fire timer på seg til å ta stilling til salg av deres beholdning av bitcoin. Ifølge eposten vil kundene få utbetalt det de hadde i norske kroner tilsvarende kryptovalutabeholdningen 7. mai. Den dagen sto bitcoinkursen i 5786 dollar. Siden har kursen steget kraftig, og handles nå til rundt 10.000 dollar.

Tirsdag opplyser selskapet at det har forsvunnet bitcoin verdt 4,35 millioner kroner.

– Veldig provosert

Jens Glasø (47) er kompislånbanken TrustBuddy-gründeren som etter at selskapet gikk over ende, riktignok en tid etter at han selv forlot ledelsen i selskapet, har etablert selskapet Blockbonds. Selskapet bruker blokkjede-teknologien i utviklingsland der den digitaliserte valutaen Spenn speiler den nasjonale valutaen 1:1.

Artikkelen fortsetter under annonsen

Selskapet samarbeider med myndigheter og banker for å gi de fattigste en mulighet til å spare penger sikkert uten en tradisjonell bankkonto.

Men Jens Glasø har også plassert noen kroner i kryptovalutaen bitcoin hos selskapet Bitcoins Norge i Stavanger.

– Jeg kjøpte noen bitcoin for mange år siden for å lære hvordan dette markedet fungerer, og verdiutviklingen har jo vært veldig hyggelig, sier Glasø, som mener han har bitcoin hos Bitcoins Norge for rundt 70.000 kroner etter dagens kurs.

– Dette er jo småpenger, men jeg ble grundig provosert da selskapet plutselig ga oss fire timers frist for å godta salg basert på markedsprisen 7. mai som var nær det halve av verdien nå, sier han.

– Jeg kan ikke fatte hvordan de kan gjøre det. Og jeg kan heller ikke fatte at selskapet holdt tilbake opplysninger om hackingen i nesten to måneder før kundene ble informert, legger han til.

«Høy risiko»

Glasø sier han opprinnelig hadde beholdningen plassert i Hongkong, men flyttet dem til Bitcoins Norge fordi han trodde selskapet var seriøst.

– Det angrer jeg selvfølgelig på i dag. Og det som har skjedd nå viser jo at slike valutaer, som ikke er backet av noe som helst; hverken av andre valutaer eller regulatoriske myndigheter, er ekstrem høyrisiko og egentlig bare er noe tull.

– Modellen disse kryptovalutaene er tuftet på fungerer rett og slett ikke, sier Glasø, og legger til at han vet det er flere enkeltpersoner som har millionbeløp i bitcoins hos Bitcoins Norge.

Mange kunder har reagert kraftig på at de risikerer å få utbetalt verdien av bitcoin fra 7. mai. I ulike diskusjonsforum på nett har flere stilt spørsmål ved om meldingen som var sendt ut i det hele tatt var ekte. Beslutningen om å selge all tilgjengelig kryptovaluta ble gjort den 30. juni, som følge av at styret i Bitcoins Norge hadde vært informert om at AlphaPoint Corporation, leverandøren av selskapets handels- og teknologiplattform, hadde blitt utsatt for flere alvorlige dataangrep.

– Det er summen når de har bestemt seg for selge som burde gjelde, ikke den fra 7. mai. Det kan jo være hinsides mye penger i forskjell, sier Bitcoins Norge-kunden Tom Henning Flomark.

Beslutningen om å selge all tilgjengelig kryptovaluta ble gjort den 30. juni, ifølge Facebook-oppdateringen fra selskapet tirsdag.

Sent tirsdag kommenterer Bitcoins Norge-eier Ole-Andre Torjussen kritikken fra Jens Glasø i en epost til DN.

– Bitcoins Norges samlede erstatningsansvar overfor den enkelte kunde er begrenset til det opprinnelige valutainnskuddet på kundens konto. Alle våre kunder vil likevel få betalt ut et beløp i norske kroner tilsvarende verdien de hadde i kryptovaluta hos oss den 7. mai. 2019, som er den datoen vi først ble gjort kjent med datainnbruddet. Vi jobber nå videre med mulighetene for å oppnå forsikringsdekning for tap kundene våre har hatt ut over beholdningen den 7. mai, skriver han og retter senere datoen til 1. mai.